WHO ประกาศยกระดับ “โควิด-19” สู่การระบาดใหญ่
WHO ประกาศยกระดับ “โควิด-19” สู่การระบาดใหญ่
12 มี.ค. 2563

องค์การอนามัยโลก (WHO) ออกแถลงการณ์ระบุว่า ไวรัสโควิด-19 ได้เข้าสู่ภาวะแพร่ระบาดไปทั่วโลก หลังมีการลุกลามไปยังหลายประเทศในภูมิภาคต่างๆ
ด้านนายแพทย์ทีโดรส อัดฮานอม กีบรีเยซุส ผู้อำนวยการใหญ่ของ WHO กล่าวว่า ในช่วง 2 สัปดาห์ที่ผ่านมา จำนวนผู้ติดเชื้อนอกประเทศจีนได้เพิ่มขึ้นถึง 13 เท่า และจำนวนประเทศที่ติดเชื้อได้เพิ่มขึ้น 3 เท่า ส่วนในช่วงหลายวันและหลายสัปดาห์ข้างหน้า และคาดว่าจำนวนผู้ติดเชื้อ ผู้เสียชีวิต และจำนวนประเทศที่ติดเชื้อจะเพิ่มมากขึ้นอีก
นอกจากนี้ นายแพทย์ทีโดรสยังกล่าวตำหนิผู้นำของหลายประเทศที่ไม่ได้ดำเนินการอย่างเฉียบขาดและรวดเร็วเพื่อควบคุมการแพร่ระบาดของเชื้อไวรัส อย่างไรก็ดี ขณะนี้จำนวนผู้ติดเชื้อในจีนและเกาหลีใต้ได้ลดลงอย่างมาก และถือเป็นครั้งแรกที่ไวรัสตระกูลโคโรนาทำให้เกิดการแพร่ระบาดไปทั่วโลก
ขณะที่ข้อมูลล่าสุดจากมหาวิทยาลัยจอห์น ฮอปกินส์ ระบุว่า ขณะนี้ทั่วโลกมีผู้ติดเชื้อไวรัสโควิด-19 จำนวนมากกว่า 121,564 ราย ขณะที่ผู้เสียชีวิตมีจำนวนอย่างน้อย 4,373 ราย ส่วนนอกประเทศจีน มีผู้ติดเชื้อไวรัสโควิด-19 จำนวน 32,778 รายในอย่างน้อย 109 ประเทศ เพิ่มขึ้นจากเพียง 4 รายใน 3 ประเทศในวันที่ 21 ม.ค.
ส่วนอิตาลีมีจำนวนผู้ติดเชื้อมากที่สุด รองจากจีน โดยมีจำนวน 10,149 ราย ตามมาด้วยอิหร่าน 9,000 ราย และเกาหลีใต้ 7,775 ราย ส่วนในสหรัฐมีผู้ติดเชื้อมากกว่า 1,050 ราย ในอย่างน้อย 36 รัฐ